
1. Sissejuhatus

1.1. Üldinfo ja juhtimisplaani eesmärk 

Käesolev dokument on koostatud ühe osana 2009–2010. a. läbi viidud projektist “Kohalike omavalitsuste haldusvõimekuse tugevdamine ning avalike teenuste kvaliteedi tõstmine läbi partnerluse arendamise ja kogemuste vahetamise Narva ja Kristiansandi omavalitsuste vahel”. 

Projekti üldeesmärk oli Narva linnavalitsuse haldusvõimekuse, kompetentsuse ja koostöövõime kõrge tase ning sotsiaalsete ja majanduslike erinevuste vähendamine. Projekti otsesed eesmärgid olid:
1. Narva linnavalitsuse ametnike haldusvõimekuse, kompetentsuse ja koostöövõime tõstmine;  

2. suurenenud kommunikatsioon ja piisav infovahetus Narva linnavalitsuse ja ühiskonna vahel; 
3. elanikkonna, MTÜ-de ja muude linnastruktuuride kõrge kaasamine otsustusprotsessi ja kohaliku omavalitsuse töösse.
Projekti väljunditeks olid Narva Linnavalitsuse haldusvõimekuse tugevdamise ning avalike teenuste kvaliteedi tõstmise arengudokumendid: 

· Horisontaalsel tasandil Narva Linnavalitsuse haldusvõimekuse tugevdamise ning avalike teenuste kvaliteedi tõstmise strateegilise (sh linnajuhtimise struktuuri parendamise) plaan. 
· Vertikaalsel tasandil juhtimisplaanid (mänedžmendi plaanid) perioodiks 2011-2015 Narva Linnavalitsuse üksuste  haldusvõimekuse tõstmiseks järgmistes valdkondades: 

1) planeerimine ja aruandlus;  

2) elukeskkond ja keskkond;   

3) kultuur;  

4) haridus;  

5) noorsootöö;  

6) turism.

Narva Linnavalitsuse haldusvõimekuse tugevdamise ning avalike teenuste kvaliteedi tõstmise arengukava eesmärk oli analüüsida Narva linnavalitsuse haldusvõimekusega seotud probleeme, et määratleda arendustegevuse prioriteedud, püstitada eesmärgid ja planeerida meetmed haldusvõimekuse parendamiseks ning seeläbi avalike teenuste kvaliteedi parendamiseks. Juhtimisplaanid on Narva Linnavalitsuse haldusvõimekuse tugevdamise ning avalike teenuste kvaliteedi tõstmise arengukavaga tihedalt seotud. See tähendab, et juhtimisplaani eesmärke ja tegevusi tuleb vaadata linnavalitsuse kui ühtse organisatsiooni haldusvõimekuse tugevdamise eesmärkide ja tegevuste kontekstis. Juhtimisplaanide roll on: 

· tagada, et valdkonna juhtimine toimub strateegiliselt ja kaalutletult ning planeeritud tegevuste elluviimiseks on tagatud ressursid;  

· kindlustada, et valdkonna teenuste osutamine toimub kindlaksmääratud reeglite alusel ning ametnikud on pädevad tegema otsuseid oma ametikoha nõuetest lähtuvalt.  

Käesolev dokument käsitleb planeerimise ja aruandluse valdkonda ja sisaldab: 

· ülevaadet valdkonnaga seonduvatest Narva linna arengudokumentidest ja teemaga seotud struktuuriüksustest; 
· resümeed olemasolevates valdkondlike arengudokumentides haldusvõimekuse alastest eesmärkidest ja meetmetest;  

· dokumentide analüüsi, haldusvõimekuse hindamisel kasutatud CAF-mudeli, toimunud seminaride ja linnavalitsuse ametnikele esitatud kirjalike järelpärimiste alusel koostatud ülevaadet valdkonna problemaatikast; 

· seminaris valdkonna töögrupi poolt koostatud hetkeolukorra SWOT-analüüsi; 

· juhtimisplaani eesmärke, tegevussuundasid ja ülesandeid;

· tulemuste hindamise vahendite kirjeldust;  

· täpsemat tegevuskava. 

Kuna organisatsiooni haldusvõimekus sõltub tema osade haldusvõimekusesest (ja vastupidi), siis on juhtimisplaani eesmärgid ja tegevussuunad sarnased Narva linnavalitsuse haldusvõimekuse tugevdamise ning avalike teenuste kvaliteedi tõstmise arengukava eesmärkidele ja tegevussuundadele. Erinevus seisneb ülesannetes ja tegevustes (see on n.ö konkreetsem elluviimise tasand).  

Juhtimisplaanis on kajastatud vaid need ülesanded ja tegevused, mis lisanduvad olemasolevates valdkondlikes arengukavades ning Narva Linnavalitsuse haldusvõimekuse tugevdamise ning avalike teenuste kvaliteedi tõstmise arengukavas sätestatud ülesannetele ja tegevustele. Juhtimisplaanid ei asenda olemasolevaid arengudokumente.

1.2. Juhtimisplaani elluviimine 

Juhtimisplaan on praktiline haldussuutlikkuse arendamise vahend. Selle olulisim osa on tegevuskava – sisuliselt võib juhtimisplaani ja tegevuskava vahele võrdusmärgi panna. Tegevuskava kinnitab linnavalitsus koos haldusvõimekuse tugevdamise tegevuskavaga. Ülejäänud käesoleva dokumendi osad on informatiivsed ja kujutavad endast kokkuvõtet analüüsist, mis viis tegevusplaani konkreetsel kujul koostamiseni. Tegevuskavas on ära näidatud eesmärgid, tegevussuunad, ülesanded ja tegevused, millele on määratletud elluviimise periood ja vastutav struktuuriüksus (või ametnik) ning partnerid. 

Juhtimisplaanide elluviimise aruandluse ja uuendamise korraldus vastab Narva linna arengukava läbivaatamise korraldusele. Aruanne esitatakse juhtimisplaanides toodud vastutajate poolt linnavalitsusele kord aastas koos juhtimisplaani täiendusettepanekutega. 
Juhtimisplaanid on eraldi dokumendid seni kuni nendes sisalduvad tegevused viiakse ellu ja/või valdkondlike arengukavade ülevaatuse käigus koostatakse igale valdkondlikule arengudokumendile oma juhtimisplaan. Edaspidi hakkab kehtima nõue, et iga arengudokument peaks sisaldama juhtimisplaani, et arengudokumendi elluviimiseks tarvilikke haldusvõimekuse alaseid eesmärke ja tegevusi. 

2.  Hetkeolukorra kirjeldus ja analüüs

2.1. Seotud dokumendid
2010. a. septembri alguse seisuga Narva Linnavalitsus turismi valdkonna koordineerimiseks ja arendamiseks eraldi valdkondlikku arengukava koostanud ei ole. Narva Linna arengukava 2008-2014 (täiendatud 2010) näeb ette 2011. aastal Narva linna turismi turunduskava ja linna turismitrükiste ühtse kontseptsiooni koostamist (vastutavaks on Arenduse ja Ökonoomika Amet ning kontseptsiooni koostamise eeldatav kulu 300 000 krooni, mis kaetakse 100% linnaeelarvest). 

Turismi valdkonda käsitlevad Narva linna arengukava 2008-2014, Narva sadamate arengukava 2009-2018. 
2.2. Seotud struktuuriüksused
Narva Linna arengukava 2008-2014 elluviimise eest vastutab Arenduse ja Ökonoomika Amet ja Narva sadamate arengukava 2009-2018 elluviimise eest vastutab Linnavara- ja Majandusamet. 
Laiemas plaanis vastutab turismi arengu eest Arenduse ja Ökonoomika Amet. Eraldi turismispetsialisti ametis töö ei ole, kuid valdkonda koordineerivad arenguosakond ja ettevõtluse arengu teenistus. 

Arenduse ja Ökonoomika Ameti alluvuses tegutseb Narva Turismiinfokeskus, kus töötab kaks kvalifitseeritud spetsialisti. Turismiinfokeskus vahendab turismialast infot, vastab päringutele, arendab erinevaid materjale (sh voldikud, trükised), arutleb külastajatega turismi aspektide üle Narvas, müüb suveniire, haldab veebilehte, analüüsib turismistatistikat ja müüb erinevaid teenuseid (broneeringud, ekskursioonid jms). 

Sadamate turismisuunalise arendamise eest vastutab Linnavara- ja Majandusamet, kus samuti turismispetsialisti tööl ei ole. Kuid ametis on loodud projektide koordinaatori ametikoht (ametikoht hõivatud), kelle ülesandeks on ameti pädevusse kuuluvate valdkondlike arengukavade koostamise korraldamine ja nende kooskõlla viimine linna arengukavaga. Samuti on koordinaatori ülesandeks osaleda arendusprojektide väljatöötamises koostöös teiste ametitega. 

Narva Linnavalitsus on osaline laiemas turismi arendamise võrgustikus: SA Põhja-Eesti Turism ja SA Ida-Viru Ettevõtluskeskus (kus tegutseb ka Narva büroo). Piiriüleselt tehakse koostööd Peterburi ja Kirovski rajoonide turismiorganisatsioonidega. 
2.3. Valdkonna arengudokumentides esitatud haldussuutlikkusega laiemalt seostatavad probleemid ja eesmärgid
ARENGUKAVADES MÄRGITUD PEAMISED VALDKONNA SISULISED PROBLEEMID
Narva linna turismi valdkonna arendamise sisulised probleemid (Norra ekspertide hinnangul):

· Narval puudub turismiarenduse, sh turismiturunduse strateegia ning pole arendatud välja oma nišše. 

· Linnas puudub „katusorganisatsioon“ töö koordineerimiseks turismi valdkonnas. Infovahetus erinevate osapoolte vahel on nõrk. Puuduvad kindlaksmääratud suhtluskanalid. 
· Turismiarenguga tegelevate võrgustike sisene koostöö ei ole piisavalt tõhus ning Narva linn on jäänud piltlikult öeldes üksinda ja kõrvale koostööst.

· Laiemas plaanis turismiinfrastruktuur Narva linnas on vähe arenenud, näiteks ei ole hotellid piisavalt tasemel, et rahuldada nõudlikumat külastajat ning puudub külastuskeskus, mille läbi oleks võimalik erinevaid teenuspakette müüa. 

· Senine Turismiinfokeskus pole külastajatele piisavalt atraktiivne ja pakub liialt vähe teenuseid (vajalik on Narva külastuskeskuse loomine ja infokeskuse kolimine sinna).

· Narva linna turismi iseloomustab tugev sesoonsus ja turismiteenuste nõrkus talveperioodil. 
· Teatud määral takistab siseturismi arengut Narva linna kehv maine Eestis (välisturistid ei oska sellele küsimusele tähelepanu pöörata). 
· Probleemiks on finantsressursside nappus nii omavalitsuse tasandil kui turismiettevõtjatel. 
Narva linna turismi areng põhineb suuresti Narva ja Ivangorodi linnuste hästi säilinud kaitseehitiste eksponeerimisel. Potentsiaali tõstab linnuste maaliline asukoht Narva ja vastaskallastel. 

Lisaks nimetatud kaitseehitistele omavad olulist turismipotentsiaali Narva Jõesadam ja Kulgu sadam, mille tegevust takistavad järgmised probleemid (Narva sadamate arengukava aastateks 2008-2019): 

· Narva linnas puudub käesoleval ajal rahvusvahelisele meresõidukogemusele vastav kaasaegne külalissadam Narva linna külastavate turistide jahtidele. Tegemist on Läänemere regioonile äärmiselt omase ühe infrastruktuuri osa täieliku puudumisega Narvas. 

· Narva linn ja ettevõtjad ei saa käesoleval ajal tulu ei ajaviitereiside korraldamisest ega jahituristide vastuvõtust ja sellega seonduvate teenuste osutamisest. Ajaviitereiside ja jahisadama rajamise järgselt on nende kasutusest saadav tulu algaastatel suhteliselt väike, kuid tõuseb sadama külastatavuse kasvades.

· Narva Jõesadamasse ja selle arenduspiirkonda ei ole piisavalt investeeritud eesmärgiga vastu võtta huvilaevu vabaaja veetmiseks ja turismiks kasutavaid külastajaid.

· Mõlemaid sadamaid iseloomustab infrastruktuuri madal tase ja külastajatele ahvatleva teeninduse puudumine (lahendusena nähakse sihikindlamat tegevust mereturismiturul). 
VALDKONDLIKES ARENGUKAVADES ESITATUD PEAMISED EESMÄRGID
Vastavalt Narva linna arengukavale 2008-2014 on üldiseks eesmärgiks Narva linna turismi arendamisel soodsate arengutingimuste loomine. Vajalik on kujundada külastajatele meeldiv turismiinfrastruktuur, mis sisaldab endas ajalooliste oluliste objektide ja vaatamisväärsuste väljaarendamist, vanalinna piirkonna arendamist ning kõikidele objektidele juurdepääsu tagamist. Oluline on tagada kõikide objektide eksponeerimine ja funktsioneerimine turismi hüvanguks. 

Vajalik on Narva Turismiinfokeskus viia üle Peetri platsile ning rajada Narva külastuskeskus (perspektiivne pakkuda konverentsiturismi aastaringselt), kuna Peetri plats on linnaelu südameks. Objektidest vajavad korrastamist Narva Raekoda, Victoria, Honor ja Gloria bastionid, Narva linnus, Aleksandri kirik. Turismi valdkonna arendamisel nähakse ette koostööd Ivangorodi linnaga ja uute turismimarsruutide arendamist näiteks Kotka-Sillamäe suundadel. Oluline on parendada koostööd Narva-Jõesuuga (vaatamisväärsused, kultuuriüritused, rannapuhkus, SPA-turism). 

Narva sadamate arengukava 2009-2018 kohaselt on tulevikus oluliseks suunaks Narva linna jõesadamate korrastamine ja seeläbi Narva jõe- ja Peipsi veeturismi arengus osalemine. Projekteerimis- ja rekonstrueerimistööde teostamine on vajalik Narva Jõesadamas ja Kulgu sadamas. Mõlemas sadamas on aktuaalne matkelaevade sadamaosa rajamine ja huvilaevade sadamaosa rajamine ning väikelaevade üleveo korraldamine. 

Veealade lähedus on magnet, mis kutsub elanikkonda nautima vaba aega veepeal ja tegelema veespordialadega. Üha enam arenev veeturism on kujunenud üheks vaba aja veetmise populaarseimaks võimaluseks, sest Läänemere regiooni maade veekogude äärsetes linnades elab valdav osa nende maade elanikkonnast ning väga suur osa nendest just nimelt Läänemere ja selle lahtede rannikul. See on nii ka Narvas, kus on käesoleval ajal kaks sadamat, mille kasutus saab olla suunatud eelkõige vaba aja veetmisele ja veespordile. Sadamate arendamine veeturismi ja veespordi suundadel avaldab olulist mõju linnakodanike elukvaliteedile ja samuti linna külastatavusele. Veesport ja turism on erinevalt harrastusspordist regionaalse tähtsusega. 
Arendustegevuse strateegiliseks eesmärgiks on Narva sadamate kasutajatele vaba-aja veetmise, turismi-, noorsootöö- ja sportimisvõimaluse soodsatel tingimustel tagamine, samuti rahvusvahelisele kogemusele vastava hea teenindustaseme saavutamine ja selle hoidmine. Siiski tuleb arvestada majanduskriisi tingimustes vähese võimalusega külastajate tõusuks. Seega nähakse arengukavas ette arenduste etapiviisiline teostamine. 

Eesmärkide seadmisel muutub oluliseks järgmistele aspektidele keskendumine (Norra ekspertide hinnangul):

· Turismi tootearendus peaks keskenduma uute toodete/teenuste loomisele, mis motiveeriks linna külastama ja/või külastusaega pikendama. 

· Vajalik on keskenduda Vene turule (eriti Peterburi regioon) ning organiseerida grupikülastusi. Reisikorraldajatega peaks olema tihedam koostöö.  
· Vajalik on alustada koostööd laevafirmadega ja tutvustada Narvat, kui veeturismi sihtkohta.

· Vajalik on vähendada sesoonsust ning arendada edasi konverentsiturismi võimalusi talveperioodil. 

· Vajalik on teostada aktiivset turismiturundust ja tutvustada Narvat sihtkohana (pakkuda 2-3 päevaseid teenuspakette). Narva linn peaks läbi mõtlema oma positsioneeringu ja arendama mainet süsteemselt.
· Vajalik on tagada turismibrožüüride parem sisukus, näiteks lisada info Narva ja Narva-Jõesuu bussiühenduste kohta.
2.4. Valdkonna haldussuutlikkuse alase olukorra kirjeldus
Valdkonna haldussuutlikkuse alase olukorra kirjeldus koostati arengudokumentide põhjal ja kirjalikult Kultuuriosakonnale esitatud küsimustiku alusel. Olukorra kirjeldus on struktureeritud peamiste haldusvõimekuse komponentide alusel järgmisteks teemadeks: juhtimine, protsessid, personal,  avalikkuse kaasamine, varad ja finantsarvestus. 
Juhtimine 

Peamiseks probleemiks on turismi arengukava puudumine, sh pikemaajalise turismi arendamise visiooni puudumine. Tänaseks on lahendatud infopunkti (tulevase külastuskeskuse) juhtimise korraldus ja turismi arendamise strateegia koostamine peaks olema järgmine samm haldussuutlikkuse tõstmisel turismi valdkonnas. Strateegia koostamise raames tuleb läbi viia: 

· Korraldada strateegilise planeerimise protsess, sh turismi arendamisega seotud osapoolte kaasamine arengukava väljatöötamiseks (mitte ainult ettevõtjad, vaid ka teised turismi arendamise organisatsioonid); 

· Pikaajaliste eesmärkide seadmine; 

· Lühemaajaliste eesmärkide püstitamine; 

· Kvaliteedi ja kvantiteedi näitajate defineerimine; 

· Tegevuskava ja finantseerimisplaani koostamine. 

Linnas puudub „katusorganisatsioon“ töö koordineerimiseks turismi valdkonnas. 

Protsessid

Turismiinfokeskuse töö organiseerimisel kasutatakse ühe sisendina Majandus- ja Kommunikatsiooniministeeriumi nõudeid Turismiinfokeskustele. 

Valdkonnapõhise info kogumine: aasta majutuse statistika, iga kuu Turismiinfo Keskuse külastamise statistikat; kasutatakse EASi andmebaasi turismi valdkonnas, EASi poolt teostatud uuringuid turismi valdkonnas,  linnaprojektide käigus teostatud uuringuid, Äriregistri ja Majandusregistri andmeid, Statistikaameti andmebaasi.

Personal

Kriteeriumid Turismiinfokeskuse töötajatele on määratud „Turismiinfokeskusele, sealhulgas edastatavale turismiinfole ja selle kättesaadavusele, samuti turismiinfokeskuse tähistamisele esitatavad kohustuslikud nõuded ja nendele nõuetele vastavuse hindamise korras“

Koolitusplaani ei ole, ameti eelarves raha puudumise tõttu ei saa planeerida  kvaliteetse koolitust. Töötajad osalevad koolitustel, mis organiseerib EAS või teised koolitus organisatsioonid.  Tavaliselt on need 1-2 päevased koolitusseminarid. 

Avalikkuse kaasamine

Süstemaatilisi uuringuid ja küsitlusi ei korraldata

Olemas on Narva turismi koduleht laudu, infot edastatakse maili listi kaudu, www.narva.ee  kaudu

Varad ja finantsarvestus

Narva Turismiinfokeskuse ruumid on väikesed. Turismi arendamisega tegelevate inimeste arv on liiga väike. (?)
2.5. Hetkeolukorra SWOT-analüüs
Hetkeolukorra SWOT-analüüs koostati seminaris valdkonna töögrupis ja edastati hiljem osapooltele kommenteerimiseks, misjärel valmis allolev tabel. SWOT tabel oli otsene sisend juhtimisplaani eesmärkide ja tegevussuundade määratlemiseks.  
	Tugevused
	Nõrkused

	· Turismikoordinaatori olemasolu linnavalitsuses, kelle eesmärgiks on toetada muuhulgas kolmandat sektorit

· Juhtimisvahendite olemasolu: spetsiaalse turismi veebilehe olemasolu, arengukavade olemasolu mitmetes turismiga tegelevates üksustes (nt Narva Muuseum) ning samuti kogutakse statistikat

· Heatasemeline koostöö kohalikul tasandil (nt IVEKiga ning samuti nn alustatud Narva ja Narva-Jõesuu ühtse reklaamikampaania elluviimist) 

· Järjekindel osalemine rahvusvahelistes turismiarenduse projektides (UBC, Läänemere äärsete linnuste assotsiatsioon), näiteks Narva osaleb CityTwins assotsiatsiooni koostöös ühe eestvedajana; 

· Külastuskeskuse (KÜK) loomine kesklinna
· Koolitusvõimaluste olemasolu turismi vallas

· Olemas inimesed/projektijuhid, kes omavad teadmisi ja oskusi nii projektide koostamiseks kui elluviimiseks (ellu on viidud mitmeid edukaid projekte erinevate fondide toel)
· Kohaliku omavalitsuse toetus MTÜ-de  arendusprojektidele ja võimekus tagada kaasfinantseering; KOV tagada omafinantseering linna arendusprojektidele
	· Narva linna turismi arengukava puudumine, mistõttu puudub laiem konsensus sihtide osas (turismialaseid eesmärke on palju, need muutuvad liiga tihti) 

· Narva turismi koordineeriva üksuse nõrkus: 

· Turismikoordinaator ei suuda kogu valdkonda üksi vedada, tal pole ka piisavalt otsustusvõimu ehk teisiti öeldes otsustajate tugi on nõrk (KÜK aitab seda küsimust lahendada)

· Teenuseosutajate koolitusvajadused on kaardistamata, puudub koolitusplaan

· Puudulik kommunikatsioon turismi vallas ja sellega kokku puutuvates valdkondades tegutsevate osapoolte vahel; suhtluskanalid pole veel täielikult välja kujunenud (nt uudiskiri turismiarendajatele, turistidele jms)

· Vähene koostöö soov (mitte ainult KOVi ja teiste huvipoolte vahel, vaid ka ettevõtete ja MTÜde vahel ning Narva ja Ida-Virumaa ettevõtete ja MTÜde vahel) 

· Narva ja Narva-Jõesuu (ka lähiregiooni) puudulik turismikoostöö, vähene kommunikatsioon, planeerimine

· Turismi veebilehel puudub tagasiside andmise/kogumise võimalus 
· Ühtse turismimarketingi plaani puudumine, sh  pole Narva ennast turismi sihtkohana selgelt positsioneerinud (mis on Narva eripärad, mis on Narva  identiteet/bränd, millist sõnumit külastajatele turustada, millised on prioriteetsed sihtgrupid, kuidas Narva mainet laiemalt edendada) 

· Narva linna selge visuaalse (graafilise) identiteedi ja stiiliraamatu puudumine
· Turismi tugiteenuseid pakkuvate (näiteks giidikoolitus, teeninduskoolitus) organisatsioonide vähesus või puudumine, mis muudab turismiteenuste arendamise keskse koordineerimise keeruliseks (e partnerid on nõrgad)
· „Pink on lühike“, kvalifitseeritud inimeste arv on väike, nende lahkumisel on uute inimeste leidmine keeruline 

· Koolituse nõrk tase turismi valdkonnas laiemalt; inimesed, kes vahetult turismiteenuseid osutavad, pole alati piisavalt pädevad (nt riigikeele valdamine seab takistused koolitusel osalemiseks) 
· Puudulik finantseerimine turismiobjektide arendamiseks ja hooldamiseks (riigi prioriteetide muutumine, kohaliku tulubaasi nõrkus)

· Sätestamata on mehhanismid, mille alusel määratakse prioriteetseid arendusobjekte ja nendele fondidest raha taotlemist (ka linnavalitsuse siseselt)

	Võimalused
	Ohud

	· Selge turismi arengu missiooni ja visiooni missiooni sõnastamine, konsensuse saavutamine Narva positsioneerigu osas, Narva turismi arengukava väljatöötamine (Täpsema turismistatistika kogumine, nt mobiilpositsioneerimise kaudu turistide linnas liikumise analüüsimine, turistide vahetu külastuselamuse kohta andmete kogumine) ja rakendamine

· Erinevate osapoolte tihedam kaasamine ja nii linna kui regiooni koostöövõimaluste potentsiaali maksimaalne ärakasutamine (ühiste huvide, vajaduste ja võimaluste kaardistamine)

· Ühtse turismi arendamist koordineeriva üksuse või organisatsiooni loomine, mille läbi on võimlaik tõsta koolituse taset ning värvata turismi arendusse kvalifitseeritud inimesi

· Turismivaldkonnas teenindusstandardite loomine ja rakendamine: nt KOV poolne standardite loomine turismiteenuste osutajatele (hotellid, teenindusettevõtted, kultuuriasutused), teenuste pakkujate toetamine standarditele vastavuse saavutamisel, teenusepakkujate atesteerimine ja standarditele vastavate teenusepakkujate toetamine (nt kvaliteetsete teenuse osutajate  reklaamimine linna reklaammaterjalides)

· Turismi tugiteenuste loomist (eraettevõtluse korras) soosiva keskkonna loomine (koolitusprojektid, soodustused, jms)

· Turismitoodete arendamise toetamine (nt konverentsiturism, „turismitänav“, uued teenused KÜKis: broneerimise ja pakettide pakkumine külastuskeskuse kaudu; tooted madalhooajaks)

·  (Riigipoolsete) toetuste loomine Ida-Virumaale tööle tulevatele spetsialistidele
· Ühisprojektide ellukutsumine Narvas ja regioonis turismivaldkonnas tegutsejate vahel 

· Aktiivsem osalemine olemasolevates regiooni arendamiseks loodud organisatsioonides

· Infotehnoloogilise ressursi senisest parem kasutamine turismi marketingiks, turismiobjektide loomiseks, tagasiside kogumiseks (internetiturundus ja sotsiaalmeedia lahendused, IT lahendused TIKis/külastuskeskuses, uus veebilehe aadress visitnarva.com, andmebaaside (teenuseosutajate nimekiri) linkimine EASi visitestonia.com kodulehega)

· Olemasolevate ressursside senisest efektiivsem kasutamine – näiteks koostöö parandamine linna ametiasutuste vahel; projektide ettevalmistamisel (nt arhitektuursed projektid, ei kajastu projektide andmebaasis, neid haldab Linnaplaneerimise ja Arhitektuuri Amet, turismiarendajatel puudub ülevaade mis andmed/plaanid on objektide kohta olemas ja see võib kaasa tuua dubleerimise objektide arendamise projektide ettevalmistamisel)

· Tugi transpordiühenduste väljaarendamiseks (laevakompanii, rongiühendus, ühendus Narva ja Narva-Jõesuu vahel; Narva Jõesadam)
	· Suutmatus leida erinevate turismi valdkonnas tegutsevate osapoolte vahel konsensus turismi arengu planeerimisel 

· Võimetus teha naaberriikidega koostööd 

· Riigipoolne vähene võimekus arvestada otsuste tegemisel lokaalseid olusid

· Regiooni madalam elatustase soodustab heade spetsialistide lahkumist maakonnast

· Võimetus vabaneda Ida-Virumaa halvast imagost takistab linnavalitsust muutumast atraktiivseks tööandjaks


3. Juhtimisplaani eesmärgid

Soovitav olukord, mille saavutamisele Narva linnavalitsus püüab käesoleva dokumendi abil kaasa aidata, on määratletud Narva Linnavalitsuse haldusvõimekuse tugevdamise ning avalike teenuste kvaliteedi tõstmise arengukavas.  
Visioon: Narva linnavalitsus on Ida-Virumaal kõrgeima haldussuutlikkusega omavalitsuse organ, sest: 

· linnavalitsuses töötavad kompetentsed ja motiveeritud töötajad; 

· linnavalitsuse struktuur ja sisemised protsessid toetavad kvaliteetsete avalike teenuste pakkumist kasutades sealhulgas innovatiivseid töömeetodeid; 

· linnavalitsuses on hästikorraldatud kommunikatsioon ja toimub tihe koostöö nii asutusesiseselt kui väliselt kaasates otsustusprotsessidesse aktiivselt elanikkonda, MTÜ-sid jt teisi huvipooli. 

Haldusvõimekuse tugevdamise visiooni alusel formuleeriti strateegilised eesmärgid, mis  loodi iga vastava arenguvisiooni osa jaoks eraldi. Strateegiliste eesmärgi saavutamiseks määratleti tegevussuunad ja omakorda iga tegevussuuna raames kirjeldati ülesanded. Ülesanded jagunevad tegevusteks, mis on antud tegevuskavas.
Et haldusvõimekuse tugevdamise ning avalike teenuste kvaliteedi tõstmise arengukava eesmärgid ja tegevussuunad oleks sidustatud juhtimisplaani eesmärkide ja tegevussuundadega, on sulgudes antud haldusvõimekuse tugevdamise arengukava eesmärkide/tegevussuundade numeratsioon. 

STRATEEGILISED EESMÄRGID, TEGEVUSSUUNAD JA ÜLESANDED

Visiooni osa: Linnavalitsuse struktuur ja sisemised protsessid toetavad kvaliteetsete avalike teenuste pakkumist kasutades sealhulgas innovatiivseid töömeetodeid

Strateegiline eesmärk 1 (2.1): Organisatsioon toimib tõhusalt ja struktuur vastab tegevuskeskkonna vajadustele

Tegevussuund 1.1 (2.1.1): Protsesside arendamine organisatsiooni efektiivsema toimimise saavutamiseks

Ülesanded: 

· Külastuskeskuses töökorralduse väljaarendamine 

· Pädevate töötajate olemasolu

Strateegiline eesmärk 2 (2.2): Tõhus planeerimise ja aruandluse korraldus toetab linna arengukava ja valdkondlike arengukavade eesmärkide saavutamist 

Tegevussuund 2.1 (2.2.1): Planeerimise ja aruandluse süsteemi arendamine

Ülesanded: 

· Turismi arengu planeerimine ja vajalike dokumentide koostamine

Strateegiline eesmärk 3 (2.3): Otsuseid langetatakse faktidele põhinevalt 

Tegevussuund 3.1 (2.3.1): Infokogumise tõhustamine ning kasutamine arenguvajaduste hindamisel 

Ülesanded: 

· Turismistatistika kogumise süsteemi edasiarendamine

Strateegiline eesmärk 4 (2.5): Avalike teenuste kvaliteet on tõusnud 

Tegevussuund 4.1 (2.5.1): Avalike teenuste parendamine

Ülesanded: 

· Koolituste korraldamine ettevõtjatele turismiteenuste kvaliteedi parendamiseks Narva linnas, vastava koolitusplaani koostamine

· Turismiteenuste osutajate tegevuse suunamine, teenusekvaliteedi tõstmise toetamine

Visiooni osa: Linnavalitsuses on hästikorraldatud kommunikatsioon ja toimub tihe koostöö nii asutusesiseselt kui väliselt kaasates otsustusprotsessidesse aktiivselt elanikkonda, MTÜ-sid jt teisi huvipooli

Strateegiline eesmärk 5 (3.1): Kaasamissüsteem tagab kõikide oluliste huvipooltega arvestamise ja nende rahulolu kaasatusega 

Tegevussuund 5.1 (3.1.1): Kaasamissüsteemi parendamine

Ülesanded: 

· Jooksev koostöö turismi valdkonna huvipooltega

Strateegiline eesmärk 6 (3.2): Avalikkus on teadlik organisatsioonis toimuvast (Narva linna külastajad ja ka turismiteenuse pakkujad on teadlikud Narva linnast kui atraktiivsest turismisihtkohast)

Tegevussuund 6.1 (3.2.1): Avalikkuse teavitamine ja mainekujundus

Ülesanded: 

· Internetiturunduse arendamine

· Narva linna selge visuaalse (graafilise) identiteedi väljaarendamine

Strateegiline eesmärk 7 (3.3): Narva linnavalitsus teeb tihedat koostööd teiste KOVidega, MTÜ-dega jt osapooltega; koostöösuhted Narva, maakonna ja riigi tasandi turismi arendajatega on välja arendatud 

Tegevussuund 7.1 (3.3.1): Koostöö arendamine nii Eesti kui välismaiste partneritega 

Ülesanded: 

· Koostöö teiste KOVidega ja MTÜ-dega

4. Tulemuste saavutamise hindamine
	Strateegilised eesmärgid
	Mõõdikud

	Ametnike kompetentsus on paranenud
	Arenguvestlustel välja selgitatud töötajate hinnang koolituse tulemuslikkusele; atesteerimise tulemused; töötajate koolitusel osalemise protsent; atesteerimise süsteem on juurutatud

	Tõusnud on ametnike motivatsioon 
	Töötajate töörahulolu koondindeks; töötajate pühendumise indeks; tööjõu voolavuse näitajad; töötajate hinnang juhtide juhtimisele ja eestvedamisele rahulolu-uuringus; KÜK ametikohad on täidetud pädevate spetsialistidega

	Töötajad on teadlikud organisatsioonis toimuvast
	Loodud on info vahetamiseks vajalik infotehnoloogiline keskkond (intranet); Töötajate rahulolu-uuringus info liikumisele antud hinnangud

	Organisatsioon toimib tõhusalt ja struktuur vastab tegevuskeskkonna vajadustele
	Välja on töötatud töötajate rahulolu-uuringu metoodika ja uuring on läbi viidud; Töötajate hinnang rahulolu-uuringus küsimusele "töö hulk on mulle ülejõu käiv"; Töötajate rahulolu-uuringus antud hinnangud koostööle; CAF enesehindamise tulemused

	Tõhus planeerimise ja aruandluse korraldus toetab linna arenguvisiooni saavutamist
	Linna arengukava eesmärgid saavutatakse (andmed linna arengukava projektide/tegevuste täitmise kohta); olemas on jooksev ülevaade linna arengudokumentide eesmärkide täidetusest; turismistatistika näitajad (ööbimiste arv Narvas)

	Finantside ja teiste varade juhtimine on eesmärgipärane ja säästlik
	Finants- ja teiste auditite tulemused on positiivsed ning olulisi puudujääke ei leita; välisfinantseerimise osakaal eelarves; eelarve planeerimise täpsus eelarve tulude ja kulude lõikes keskmiselt (+/-%)

	Avalike teenuste kvaliteet on tõusnud ja sisemised protsessid on efektiivselt korraldatud
	Protsessid on kaardistatud ja kirjeldatud; rahulolu pakutavate teenustega (kaebuste arv, küsitluste tulemused); Toimub regulaarne protsesside auditeerimine (ülevaadatud protsesside/protseduuride arv),  Protsesside auditeerimise tulemused on positiivsed (mittevastavuste ja parendusettepanekute arv); turistide küsitluste  tulemused

	Kaasamissüsteem tagab kõikide oluliste huvipooltega arvestamise ja nende rahulolu kaasatusega 
	Loodud on partnerlus ja kommunikatsioonistrateegia; Linna arengukava eesmärgid saavutatakse; andmed linna arengukava projektide/tegevuste täitmise kohta; poliitiline tasand osaleb arengudokumentide ettevalmistamisel (osalejate arv strateegiakoosolekutel); Huvipoolte rahulolu-uuringu kaasamisega seotud indeksi tulemused

	Avalikkus on teadlik organisatsioonis toimuvast
	Huvipoolte rahulolu-uuringu infojagamisega seotud tulemused; meedia esindajate hinnang meediasuhtlusele; positiivse ja negatiivse tonaalsusega meediakajastuse suhe; hinnang linna kodulehe informatiivsusele ja kasutajasõbralikkusele; infolehtede arv

	Narva linnavalitsus teeb tihedat koostööd teiste KOVidega, MTÜ-dega jt osapooltega 
	Huvipoolte rahulolu-uuringu tulemused; ühisprojektide arv ja nende tulemused; kohtumiste arv


5. Tegevuskava 

Siia tuleb exceli tabel tegevuskavaga!

